《角花笺歌》
清代·丁立诚

金花半角玉版方，曾沐纯庙题奎章。浙江疆臣拜手献，楮先生侍南书房。

是时遭际重台阁，徵士联吟尽鸿博。吾杭杭厉本乡亲，如凤之翎麟之角。

百四十年时不同，流落燕台花市中。世情莫叹薄如此，幸有同声片楮通。

我昔相遇琉璃厂，短幅长笺两心赏。携归同社赠新诗，首唱铁花老词长。

先生先世尤可详，晋有蚕茧唐硬黄。百金不许市一纸，江南供奉澄心堂。

碧云春树好颜色，红染桃花艳芳泽。终古家声重洛阳，白州刺史高华职。

有明繁盛宣德年，远族更有侧理笺。二林家宝不敢秘，亦拜天家赐锦鲜，先生之风无瑕净，老去红颜花掩映。

愿花常好楮国春，我尚依依桑梓敬。清平四海万千秋，来助人修五凤楼。

新翻花样马一角，快写吉语羊千头。

作者简介：丁立诚（1850～1912），字修甫，号慕倩，晚号辛老、莘老，浙江钱塘（今属杭州）人。清末藏书家、目录学家。清光绪乙亥（1875年）举人，官内阁中书。以藏书闻海内，所收西泠八家刻印尤富，著有《小槐簃文存》、《小槐簃吟稿》、《永嘉金石百咏》等。